b'\n_START_ARTICLE_\nRis skole\n_START_SECTION_\nHistorie\n_START_PARAGRAPH_\nSkolen ble etablert som en 4-\xc3\xa5rig middelskole i 1915. I 1922 fikk skolen eget bygg p\xc3\xa5 g\xc3\xa5rden Ris. Skolens tilbud ble samtidig utvidet med gymnas. Bygget var en murbygning tegnet av arkitekt Kristian Biong, oppf\xc3\xb8rt over to etasjer i nybarokk stil. Skolen er siden utvidet, men murbygget er fortsatt i bruk, og st\xc3\xa5r p\xc3\xa5 Oslo byantikvarens gule liste. Fra 1940 ble middelskolen byttet med realskole, f\xc3\xb8r den fra 1966 ble ungdomsskole Riis skole var realskole frem til p\xc3\xa5 70-tallet. I 1988 ble ungdomsskolen avviklet f\xc3\xb8r den i 1991 var tilbake i rehabiliterte lokaler. Navnet p\xc3\xa5 skolen kommer av nybrottsmenn som bosatte seg oppunder Vettakollen. Da de skulle gi omr\xc3\xa5det navn, valgte de \xc3\xa5 kalle omr\xc3\xa5det for Ris. Navnet betyr krattskog eller tettvoksen sm\xc3\xa5skog.\n_START_SECTION_\nRehabilitering og nybygg 2014-2016\n_START_PARAGRAPH_\nFra h\xc3\xb8sten 2014 var skolen stengt for rehabilitering. Eksisterende skolebygg ble rehabilitert, nytt bygg p\xc3\xa5 3500 kvadratmeter ble bygget, og ny idrettsplass ble anlagt. Den nyrehabiliterte skolen sto klar til skolestart 2016. Under rehabiliteringen var skolen relokalisert til det forhenv\xc3\xa6rende FO-bygget i S\xc3\xb8rkedalsveien 150D p\xc3\xa5 Huseby.\n_START_SECTION_\nRis gymnas\n_START_PARAGRAPH_\nI de nye byggene i 1922 fikk skolen ogs\xc3\xa5 gymnas der de f\xc3\xb8rste elevene ble uteksaminert i 1925. Skolen hadde et gymnasiesamfunn under navnet RiGySa. Skoleavisen het Riset. I \xc3\xa5rene 1988 til 1990 var skolen kun en videreg\xc3\xa5ende skole, hvorp\xc3\xa5 den ble avviklet. Skolen har siden v\xc3\xa6rt ren ungdomsskole.\n_START_SECTION_\nBautaen\n_START_PARAGRAPH_\nI skoleg\xc3\xa5rden st\xc3\xa5r en \xc3\xa6rverdig bauta med navn over tidligere elver ved skolen som falt under 2. Verdenskrig. Navnene er risset inn med f\xc3\xb8dsels\xc3\xa5r og hvor elevene falt. Bautaen er utformet av Alf Rolfsen. Grunnen til at han tok p\xc3\xa5 seg oppgaven \xc3\xa5 utforme en slik bautastein var muligens fordi hans s\xc3\xb8nn Jens Christian og hans nev\xc3\xb8 var blant de falne elevene. P\xc3\xa5 nasjonaldagen er steinen et h\xc3\xb8ydepunkt, hvor de tidligere elevene hedres med taler allsang og bekransning av skolens egne elever og framm\xc3\xb8tte.'